โฆษกกระทรวงยุติธรรม ชี้แจงไทม์ไลน์ ตรวจโควิด แกนนำราษฎรล่าช้าจนดึกเพราะเจรจานาน ยืนยันปล่อยปละละเลยไม่ได้ หวั่นนักโทษก่อจลาจลจากการแพร่ระบาดโควิด
นายวัลลภ นาคบัว รองปลัดกระทรวงยุติธรรม และโฆษกกระทรวงยุติธรรม กล่าวถึงกรณี นายอานนท์ นำภา แกนนำกลุ่มราษฎร ร้องเรียนถึงการปฏิบัติหน้าที่ที่ไม่เหมาะสมของเจ้าหน้าที่กรมราชทัณฑ์ในช่วงยามวิกาล ว่า จากข้อมูลที่ได้รับรายงาน นายอานนท์ และพวกรวม 4 คนได้เดินทางจากศาล พร้อมด้วยผู้ต้องขังที่ไม่ใช่คดีการเมืองอีก 9 คน ถึงเรือนจำพิเศษกรุงเทพมหานคร เวลาประมาณ 17.10 น.         จากนั้น เวลา 18.46 ได้รับย้ายตัวนายภาณุพงศ์ จาดนอก หรือ ไมค์ ระยอง นายจตุภัทร์ บุญภัทรรักษา หรือไผ่ ดาวดิน แกนนำราษฎร และนายปิยรัฐ จงเทพ หรือโตโต้ แกนนำกลุ่ม Wevo มาจากเรือนจำพิเศษธนบุรี มาจำแนกทำประวัติ และทำทะเบียนแรกรับ จึงนำตัวมาห้องกักโรคแรกรับพร้อมกับผู้ต้องขังคนอื่นที่รับตัวกลับมาในวันเดียวกัน จากภายนอกในห้องกักโรคแรกรับรวมเป็นทั้งหมด 16 คน เจ้าหน้าที่จึงจำเป็นต้องเจรจาเพื่อให้ทั้ง 3 แยกกักโรคต่างหากจากผู้ต้องขังรายอื่นที่มาในวันเดียวกัน และตรวจเชื้อโควิด-19 กินเวลาไปถึงเวลาประมาณเที่ยงคืนเศษ เนื่องจาก 3 คน มาจากเรือนจำพิเศษธนบุรี แต่ทั้ง 3 คนไม่ยอมและขออยู่รวมกับ นายอานนท์ ซึ่งนายอานนท์ และพวกรวม 7 คน ที่เป็นผู้ต้องขังคดีการเมืองไม่ยินยอม ทำให้แพทย์ พยาบาล และสหวิชาชีพจากโรงพยาบาลราชทัณฑ์ ทำการตรวจเชื้อ ก่อนเริ่มทำการตรวจเชื้อผู้ต้องหา 9 คนที่ยินยอมในเวลาประมาณ 23.00 น.      ทั้งนี้กระบวนการทั้งหมดที่ล่าช้า เพราะ นายอานนท์ และเพื่อนๆรวม 7 คนไม่ยินยอมที่จะตรวจหาเชื้อ ซึ่งเจ้าหน้าที่และทีมงานแพทย์ พยาบาลต้องช่วยเจรจา เสียเวลาอยู่นาน กินเวลาไปมากหลายชั่งโมง แต่เมื่อการเจรจาหลายครั้งไม่สำเร็จ ทำให้กระบวนการทุกอย่างกินเวลาหลายชั่วโมงจนดึก ซึ่งการตรวจโควิดจะปล่อยปละละเลยไม่ได้ เพราะหากผู้ต้องขังคนอื่นรู้ว่าไม่ได้ตรวจคัดกรอง แล้วภายหลังเกิดการแพร่ระบาดภายในเรือนจำ อาจเกิดการจลาจลร้ายแรงเหมือนกรณีเรือนจำในต่างประเทศ โดยมีการบันทึกวีดีโอทั้งภาพและเสียงในช่วงการปฏิบัติงานเคลื่อนย้าย 9 ราย ด้วยว่าเราไม่ได้ทำร้าย ราชทัณฑ์ทำตามหลักสิทธิมนุษยชน เพียงแค่นำตัวผู้ต้องขังออกไปห้องกักโรคอีกห้องเท่านั้น